


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  17 aprilie 2013
Nr.29/310/2008
RAPORT

asupra proiectului de Lege pentru modificarea şi completarea Legii nr. 752/2001, Legea privind organizarea şi funcţionarea Academiei Române 

(PLx.  569/2008)

1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 569 din 24 septembrie 2008, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru modificarea şi completarea Legii nr. 752/2001, Legea privind organizarea şi funcţionarea Academiei Române.

Pentru întocmirea raportului, Comisia a analizat avizele primite de la Comisia pentru buget, finanţe şi bănci, Comisia juridică, de disciplină şi imunităţi, Comisia pentru cultură, arte şi mijloace de informare în masă, avizul Consiliului Legislativ şi Punctul de vedere al Guvernului.


Proiectul de Lege are ca obiect de reglementare modificarea şi completarea Legii nr. 752/2001 privind organizarea şi funcţionarea Academiei Române, cu modificările şi completările ulterioare, în sensul precizării rolului Academiei Române în conducerea şi organizarea cercetării ştiinţifice fundamentale şi aplicative, precum şi în organizarea atestării capacităţii institutelor sale de a desfăşura activităţi de cercetare-dezvoltare şi de a dispune acreditarea acestora. 

2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 22 deputaţi, din totalul de 29 membri ai Comisiei. 

4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitaţi: doamna Oana Adriana Badea – secretar de stat în cadrul Ministerului Educaţiei, Cercetării şi Inovării; domnul acad. Dan Berindei – vicepreşedinte al Academiei Române; domnul Tudor Prisecaru – secretar de stat în cadrul Ministerului Educaţiei Naţionale.  

5. Potrivit prevederilor art. 75 alin. (1) din Constituţia României, republicată, şi ale art.92  alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Senatul, în calitate de primă Cameră sesizată, a adoptat acest proiect de Lege  în şedinţa din 16 septembrie 2008.

În urma dezbaterii, în şedinţele din 04 februarie 2009 şi 16 aprilie 2013, Comisia a propus, cu 17 voturi pentru, 4 voturi împotrivă şi 2 abţineri, respingerea proiectului de Lege, având în vedere faptul că problemele care au făcut obiectul iniţiativei legislative, în luna martie 2008, au fost soluţionate prin intermediul prevederilor altor acte normative, intrate în vigoare ulterior întocmirii acestui proiect de lege. 

